
Честита Новата 2013 Година!

Домакините, втори в благородна шахматна надпревара

На 29 ноември 2012 г. в хотел Балкан бе открито първото за града ни отборно първенство по шахмат за слепи. Проявата събра 8 тима от Плевен, София (два отбора), Пловдив, Кюстендил, Шумен, Монтана и Варна. Всеки отбор е съставен от четирима шахматисти. Те играят на принципа всеки срещу всеки като 4 от кръговете се проведоха в четвъртък, а три - в петък. Съдия на турнира е плевенчанинът Чавдар Андреев, като всеки участник имаше по 30 минути за приключване на парти-ята.Проявата бе открита от зам.-областния управител Тошко Гетов, а на кратката церемония преди техническата конференция бяха още директорът на Дирекция Социално подпомагане Вацка Хорозова, председателят на Съюза на слепите Васил Долапчиев и председателят на регионалната организация в Плевен П. Ангелов, който е и предсе-дател на Плевенския спортен клуб за незрящи.
Плевенският отбор получи купата за второ отборно място. На първа дъска игра змс Цочо Иванов, на втора Илия Първанов, треньор на отбора от гр. Червен бряг, Иван Димитров и на четвърта дъска Ахмет Киримходжа.
Инж. Р. Петков, организатор клуб
По повод на юбилейния Международен ден на хората с увреждания ООН отправи АПЕЛ към всички организации, обединяващи лицата със специфични потребности, в който се казва: „Над един милиард души, или приблизително 15% от населението на света, живеят с някаква форма на увреждане. Хората с увреждания – най-голямото малцинство в света, често се сблъскват с пречки за участие във всички аспекти на обществото. Резултатът е, че те нямат равен достъп до много услуги, включващи образование, трудова заетост, здравеопазване, транспорт, участие в политическия живот или справедливост. Опитът показва, че без такива пречки хората с увреждания участват пълноценно в обществения живот. Но бариерите, пред които са изправени, са в ущърб на обществото като цяло. Затова е необходимо достъпността за тях до всички сфери в живота да стане обществено достояние, за да има за всички напредък и развитие”. Съгласно Конвенцията на ООН за правата на хората с увреждания, достъпността и тяхното включване са сред основните права, признати в Член 9. Там се призовават държавите-страни по Конвенцията, да предприемат подходящи мерки, за да гарантират, че хората с увреждания ще имат достъп до всички аспекти на обществото, на равна основа с другите.
Николинка Димитрова, Орг. Клуб Гренадирска 34Б
Тържествен концерт по случай деня на инвалида

На 3 декември от 12 часа в зала 'Катя Попова' бе отбелязан Международния ден на инвалидите. Преди 20- сет години Генералната асамблея на ООН обяви този ден за Международен ден на инвалидите. Този концерт е изразител на съпричастността и гражданската активност на хората с увреждания от Плевен. За да засвидетелстват своята загриженост и ангажираност с проблемите на инвалдите гости на този концерт бяха г-жа Вацка Хорозова, Директор на Регионална дирекция 'Социално подпомагане', г-жа Латинка Гъркова, Главен експерт в отдел 'Здравеопазване и социални дейности' при Община Плевен и г-н Любомир Петков, Председател на групата на БСП в Общински съвет Плевен. Водещата Николинка Димитрова, организатор на КХУП ул. „Гренадирска“ 34Б даде думата на символичния домакин и организатор на този концерт г-н Иванчо Атанасов, Регионален председател на Управителния съвет на СИБ-Плевен и координатор на съюза за плевенския регион. В своето изказване той благодари на кмета на общината г-н проф. Димитър Стойков, дмн за проявената загриженост към хората с увреждания, за подкрепата на това начинание , което се изразява в отдадената безвъзмездно зала за мероприятието. Господин Атанасов пожела на всички зрители и гости приятни часове с участниците, също братя и сестри по съдба. Кметът на Община Плевен бе изпратил огромна кошница с цветя за участниците в концерта. Това мероприятие бе възможно благодарение на Община Плевен,предоставила залата , както и спонсорството   на 'Ротъри сентрум'- Плевен и дамския клуб' Интер еар' към същия клуб.Водещата прочете поздравителен адрес от г-жа Хорозова. В него тя  изрази възхищението си от волята и силата на хората с увреждания, за работата на социалните служби за тези хора, за това че техен дълг и задължение е да помагат на тези хора за да посрещнат по-леко своето положение, да протегнат към тях приятелска ръка, заедно ръка за ръка да решават проблемите, за да бъдат тези хора по щастливи и пълноценни. . Поздравление поднесе и Любомир Петков, който каза че това е един вид поздрав от всички общински съветници.

Студентката Нина Стоянова, втори курс специалност 'Социални дейности' при Медицински колеж към МА-Плевен, също гост на концерта изнесе презентацията 'Воля за успех' представяща успехите на международни и български спортисти параолимпийци. След тази презентация започна и музикално-танцовата част.

Първи откриха концерта групата за автентичен фолклор 'Бисери' към Народно читалище 'Цветан Спасов' с ръководител Борислав Лазаров, група 'Пей, сърце' при Съюз на слепите- териториална организация. Потребителите на услугата на Дневен център  за възрастни с увреждания изпълни мюзикал 'Сливи за смет' по музика на Ани Акараваева и текст на Александър Савелиев. Участниците в мюзикъла са носители на специалната награда за най-завладяващо сценично присъствие на шести Национален конкурс за хора с ментални увреждания 'Неоткрити красиви надежди'-Шумен 2012. Фолклорният ансамбъл 'Нашенчета' при Център за работа с деца накара публиката да изпадне във възторг. Дора Куртева изпълни своята  поема 'Легенда за хризантемата'. Вокална група към Народно читалище 'Пробуда 1990г.' 'Балкански ритми' също с ръководител Борислав Лазаров, изпълни румънска песен, гръцка, българска и банадска песни, с което завърши и празничния концерт.

инж. Р. Петков, организатор клуб

Преклонение пред подвига на героите

С военен ритуал по посрещането на Председателя на Народното събрание г-жа Цецка Цачева, под чийто патронаж се отбелязва 135-годишнината от освобождението на Плевен , започна честването на 10-и декември - Деня на признателността на гражданите на Плевен към загиналите за неговото Освобождение.

Панихида в памет на загиналите в битките българскиопълченци и воини от Междусъюз-ническата армия отслужи плевенският Митрополит Игнатий.

"Изминаха 135 години от паметния 10 декември, в който мракът отстъпи на светлината. Този ден възвиси подвига на хилядите български опълченци, руски, румънски, украински, беларуски, финландски, молдовски и полски воини, бойци от Прибалтика и Закавказието. На този ден се сложи краят на една дълбока историческа и човешка неправда“, каза в словото си кметът на Плевен проф. д-р Димитър Стойков.

"Познал изпепеляването и възкресението, градът ни бе пазител на най-святото - памет, род, вяра, а в мрачните години на робството Плевен не само съхрани своя неподражаем образ и дух, не само се превърна в символ на жаждата за просвета, а и пръв отвори дома и душата си за дръзката клетва на Апостола "Свобода или смърт". Следвайки тези свещени слова, най-пламенните плевенски родолюбци неотлъчно помагаха на освободителната армия. Нека днес сведем глави пред тяхното дело, да се поклоним пред жените, децата и старците, които не дочакаха свободата, от която ги делеше само миг", призова градоначалникът.

"Ако е вярно, че историята е театър, то със сигурност националните трагедии се играят без антракт - те са тъмни, но поривът за свобода се ражда в най-тъмната тъмница, според Гьоте. Съдбата е отредила свободата на България да започне от Плевен - от този висок хълм, от който историята превърна една изостанала провинция в свободна държава, каза тя, допълвайки, че свободата на България е немислима без освободителната за нас Руско-турска война, без Плевен и Плевенската епопея, без калните траншеи, без укрепените окопи, без полетата, напоени с кръвта на знайни и незнайни бойци, без образите, съхранени в платната на Панорамата и запечатали паметта на историята“, подчерта в словото си председателят на Народното събрание г-жа Цецка Цачева.

10 декември е не просто дата в календара на историята. Той е жарта, върху която се пече хлябът на Свободата и когато ни е трудно, хапка от него ще ни върне самочувствието и ще ни вдъхне надежда, за да можем реално да откроим хода на събитията, а не през тъмните очила на недоверието да съдим за нашия ден, каза още Председателят на Народното събрание.

След паметния ритуал на площада в залата на Драматично-кукления театър "Иван Радоев" се състоя тържествен концерт с участието на Плевенската филхармония, Северняшкия ансамбъл „Иван Вълев” и възпитаници на НУИ "Панайот Пипков".

Община Плевен

Референдум

Хората с увреждания могат да гласуват по постоянен адрес, по избрана от тях подходяща секция или в специална секция на първия етаж, съобщи ЦИК.

Какви  са възможностите за гласуване от граждани с увреждане на опорно-двигателния апарат или на зрението.

Те могат да гласуват по постоянен адрес, по избрана от тях подходяща секция или да гласуват в специална секция на първия етаж, когато училището е с повече етажи, съобщи говорителят на Централната избирателна комисия Ралица Негенцова.

Тя уточни, че пред секциите, в които ще гласуват хора с увреждания, трябва да бъде поставена отличителна табела, както и обозначителни знаци от входа на училището.

Когато избирател с увреждане гласува в секция, различна от тази по постоянния му адрес, той трябва да бъде вписан в допълнителен избирателен списък. 

„Условието за това е той да попълни на място декларация, с която удостоверява, че не е гласувал и няма да гласува на друго място”, посочи Негенцова.

Говорителят на ЦИК обясни, че граждани с увреждания могат да поискат в „тъмната стая” да гласуват с придружител.

Те трябва да предоставят документ от ТЕЛК или НЕЛК, удостоверяващ увреждането.
Зелена карта за пътуване в чужбина с автомобил

Как се продава зелената карта?   При пътуване в страните от европейското икономическо пространство /ЕИП/ не се изисква сертификат зелена карта. Достатъчното условие е да имате валидна полица по която не сте декларирали изрично и не сте ползвали отстъпка за управление на превозното средство само на територията на България.   Сертификат зелена карта е удостоверение за валидна полица. За страните от европейското икономическо пространство, той може да бъде издаден само от застрахователят по текущо валидната ви гражданска отговорност.   Покритието за останалите страни, членки за споразумението зелена карта, които са извън европейското икономическо пространство, е доброволно. То не е задължително според разпоредбите на задължителната застраховка. Може да бъде предложено по инициатива на застрахователя, срещу цена извън премията за стандартната гражданска отговорност. За разширение на покритието задължително се издава сертификат. Той подлежи на граничен контрол и се изиска за управление на превозното средство на територията на тези страни.   Практика на почти всички компании е да предоставят разширение на покритието за трети страни (извън ЕИП) безплатно или срещу заплащане, но само при наличие на валидна гражданска отговорност.

Българинът над 50 г. масово предпочита да  бъде нает на работа с шеф. Това установи най-новото представително проучване на Националния статистически институт /НСИ/ за нагласите на хората в по-зряла възраст. Едва 7,9 били склонни да въртят собствен бизнес и да се самонаемат.

Работа на пълен работен ден е избраният от 74,1% вариант, като графикът е без значение, каза Ренета Инджова, шеф на НСИ.

Представителите на групата искат да имат определено работно място - офис, магазин или др. За 28% местоработата е без значение. Тези, които са склонни да се трудят дистанционно, са под 5%.

Всеки втори твърди, че видът на трудовия договор е без значение.

Според изследването 70,8% от по-възрастните са напуснали последната си работа, защото са били съкратени или уволнение.

42,3% от всички безработни в категорията са регистрирани в бюрото по труда, а 8,8% са участвали в програми за заетост или обучение през последните 12 месеца, отбеляза Инджова.

Сред икономически неактивните на възраст 50+ 92,1% посочват, че нямат желание да работят. За повечето причината е напредналата възраст. 26,3% обясняват, че имат здравословни проблеми. Едва 3,5% изтъкват ангажименти с гледане на внуци, което развенчава мита за всеотдайните български баба и дядо, коментира Ренета Инджова.

“У нас е тенденция към неглижиране на възрастните - ако се съди по отношението, човек би казал, че сме нация от тийнейджъри”, обобщи шефката на НСИ. Тя призова да се внимава с прогнозата, че през 2030 г. хората над 50 г. у нас ще са 46,8% от населението и препоръча адекватни програми за ресоциализация на тези хора.

50 000 българи от 2007 до 2012 г. са отложили пенсионирането си средно с 8,6 месеца, каза Бисер Петков, управител на НОИ. Работещите пенсионери в момента в държавата били 138 000, или 6,3% от всички. Средната пенсия за м.г. била 62% от дохода на работещия, което било адекватно на европейското ниво от 69%.

Здравословно хранене

Газираните напитки са безалкохолни напитки, изкуствено обогатени с въглероден диоксид, който се отделя при нормално атмосферно налягане (пенлив газ). Изкуственото карбонизиране е открито през 1767 година от англичанина Джоузеф Прийстли, но започва да се използва чак през 1807 година. 

Рекламирани и маркетирани като най-бързия начин за утоляване на жаждата, газираните напитки всъщност са точно обратното. Те са източник на празни калории, т.е. пълни са с калории без никаква хранителна стойност. Това на практика означава, че се наливаме с газирани напитки без да имаме реална полза от тях. 

Защо и колко са вредни за здравето и фигурата газираните напитки?

Според проведено наскоро проучване, консумацията на 355 мл газирани напитки дневно може да доведе до качване на 6,8 кг годишно. Не случайно процентът на хората с наднормено тегло е по-висок сред консумиращите газирани напитки. 

Газираните напитки раздразват стомаха. Стомахът противодейства като си набавя калций от кръвта. За да се запази мозъчната и мускулната дейност в организма, кръвта си набавя калций от костите. В резултат се получава недостиг на калций в костите и се увеличава риска от остеопороза и други костни заболявания.

Приемът дори на една газирана напитка дневно води до 50% по-висок риск от развитие на метаболитен синдром - висока кръвна захар, повишено кръвно налягане, високи нива на мазнини в кръвта, наречени 3-глицериди, ниски нива на HDL („добрият“ холестерол), както и широка талия.

Диетичните газирани напитки са също толкова вредни, колкото и другите, въпреки че не съдържат захар. Оказва се, че хората, които ги консумират имат по-голям апетит за сладки неща и се “възнаграждават” с тях заради “спестените” калории от напитките.

Газираните напитки са пълни с различни Е-та, които крият сериозен риск за здравето.

Заместители на газираните напитки

Водата е най-добрият избор за заместител на газираните напитки. Тя няма калории, няма захар, освежава и е жизненоважна за доброто здраве. Прясното мляко или богатото на калций соево мляко също са подходящи.

Натуралният плодов сок е друг вариант, но с една уговорка: въпреки че съдържа голяма част от хранителните вещества, от които се нуждаете, сокът е точно толкова висококалоричен като газираната напитка. Затова го консумирайте умерено.

Билковият чай е с успокояващо действие и без кофеин. Зеленият и черният чай също притежават значителни здравословни качества - намаляват риска от сърдечносъдови заболявания, подсилват имунната система и предпазват от проблеми с паметта, диабет и от някои форми на рак. 

Ако сте заклети почитатели на газираните напитки и не можете или не искате да се откажете напълно от тях, поне намалете консумацията им на максимум 1 дневно.

Съставители: инж. Румен Петков 

За контакти: тел. 064/835852
Разпространява се БЕЗПЛАТНО
ЗА ЖИВОТА И ПРОБЛЕМИТЕ НА ХОРАТА С УВРЕЖДАНИЯ година IX  ПЛЕВЕН януари 2013

